Iltalehden vaalitietäjien viimeisen ennusteen mukaan SDP saisi 43-45 kansanedustajaa, kokoomus 34-39 kansanedustajaa, perussuomalaiset 32-36 kansanedustajaa ja keskusta 29-32 kansanedustajaa.

Alma Median teettämä puolueiden kannatusmittaus julkistettiin – näin puoluejohtajat reagoivat.

Kansanedustajien paikkamääräisesti jos arvioidaan, niin suurimmat voittajat olisivat SDP ja vihreät. Plusmerkkisen tuloksen tekisivät myös vasemmistoliitto ja ehkä KD.

Perussuomalaiset eivät vaalitietäjien arvion mukaan ole voittajia, vaikkakin viime päivinä on kohistu puolueen noususta. Tämä johtuu siitä, että PS teki jo vuoden 2015 vaaleissa hyvän tuloksen, 38 kansanedustajaa.

Neljä tietäjää

Iltalehti on pyytänyt neljä eri tahoa arvioimaan, mikä on puolueiden paikkamäärä eduskunnassa ensi sunnuntain vaalien jälkeen. Kansanedustajien määrä on ratkaiseva, kun päätetään, mikä puolueista lähtee muodostamaan hallitusta ja on vahvin vaihtoehto pääministeripuolueeksi.

Iltalehden vaalitietäjävisan juoni on seuraava:

Iltalehdelle vaaliennusteita tehnyt analytiikkayhtiö Accuscore laskee eri medioiden kannatusmittausten perusteella ennusteensa paikkajaosta. Viimeisin tässä ennusteessa mukana oleva kannatuskysely, Ylen tilaama, julkaistiin torstaina.

Samoin tekevät kolme muuta Iltalehden vaalitietäjäksi pyytämää. He myös vertaavat omia ennusteitaan Accuscoren lukuihin. Kolme kisaan mukaan mukaan lähtenyttä ovat:

Jukka Manninen, joka on Ellun Kanojen tutkimusjohtaja ja kokoomuksen entinen suunnittelupäällikkö. Manninen aloittaa toukokuussa Elinkeinoelämän keskusliiton tiedolla johtamisen johtavana asiantuntijana.

Mikkel Näkkäläjärvi, joka on Demarinuorten puheenjohtaja ja rovaniemeläinen kaupunginvaltuutettu.

Heikki Sairanen (vihreät), joka työskentelee Helsingin apulaispormestari Sanna Vesikansan erityisavustajana.

Iltalehden vaalitietäjien ensimmäinen ennuste julkaistiin 6. maaliskuuta. Se on luettavissa täällä. Toinen ennuste julkaistiin kuluvan viikon tiistaina, 9. huhtikuuta. Se löytyy täältä.

Tällä viikolla kannatuskyselyt ovat tulleet Alma Medialta, Helsingin Sanomilta ja Yleltä. Niiden tiedot ovat mukana vaalitietäjien alla olevissa ennusteissa tulevan eduskunnan paikkajaosta.

IL:n vaalitietäjät ennustavat Antti Rinteen SDP:lle yli kymmenen kansanedustajan voittoa, Juha Sipilän keskustalle yli 15 kansanedustajan tappiota. Petteri Orpon kokoomukselle pääosa vaalitietäjistä ennustaa pientä lisäystä kansanedustajiin. Petteri Paalasmaa

Accuscoren ennuste:

Kokoomus 35 kansanedustajaa (vuoden 2015 vaaleihin verrattuna -2 edustajaa)

SDP 44 (+10)

Perussuomalaiset 36 (-2)

Keskusta 29 (-20)

Vasemmistoliitto 15 (+3)

Vihreät 23 (+8)

RKP 9 (+/-0)

KD 7 (+2)

Muut 1 (+1)

–YLE:n viimeisen mielipidemittauksen tulokset vahvistavat muiden tiedotusvälineiden gallupien tuloksia. SDP:n kannatus laskee reippaasti, kokoomuksen ja vihreiden hieman vähemmän, keskustan osalta kannatus on vakiintunut reiluun 14% ja perussuomalaiset poimivat puolueita toisensa perään matkalla kohti kärkeä.

–Koska noin puolet näissä vaaleissa äänestävistä on jo äänensä antanut, ja vaalipäivään on enää pari päivää, viimeisiä mielipidemittauksia voidaan pitää pitkälti suuntaa antavina vaalitulosta ennustettaessa. Vaikka SDP:n kannatus onkin lähes vapaassa pudotuksessa, riittää se Accuscoren ennusteen mukaan suurimman puolueen paikkaan. On tietysti muistettava, että vuonna 2011 perussuomalaiset saivat 2011 vaaleissa 3%-yksikköä ja 2015 vaaleissa 1.2%-yksikköä enemmän ääniä kuin eri mittauslaitosten viimeisten gallupien keskiarvo heille näytti. Nyt tämä keskiarvo on 14.9%.

–Ennusteessamme toistuu viime vaalien tilanne, jolloin kokoomus oli äänimäärällä mitattuna toiseksi suurin, mutta perussuomalaiset saivat enemmän kansanedustajia. Kilpailu kakkospaikasta on hyvin tiukka, mutta ennusteen mukaan perussuomalaiset ovat saamassa 3-4 viimeistä paikkaa vaalipiirissä ja kokoomus kärkkyy kolmessa vaalipiirissä ensimmäisenä putoajana. Pienikin heilahdus ennusteen kannatusprosenteissa voi muuttaa tämän järjestyksen.

–Helsingissä kokoomus on suurin puolue, mutta vihreät saavat saman paikkamäärän. Tämä vihreiden kuudes paikka on tosin se viimeinen läpimenijä, jota reilun tuhannen äänen päässä kärkkyvät keskusta, vasemmistoliitto ja SDP. Jussi Halla-aho näyttää nousevan koko maan äänikuninkaaksi ja voi huipputuloksella vetää jopa neljännen paikan perussuomalaisille.

–Uudellamaalla kokoomus olisi niin ikään ykkönen ja kakkoseksi tuleva SDP pääsisi samaan paikkamäärään. Viimeisen paikan ottaisi RKP vaikka viime vaalien ääniharava Carl Haglund ei olekaan mukana. Vertausluvun mukaan ensimmäisenä tippujana ovat vihreät, mutta myös kokoomus sekä mahdollisesti Liike Nyt omaavat mahdollisuudet tähän paikkaan. Vasemmistoliiton toinen paikkakaan ei ennusteen valossa ole varmaa.

–Varsinais-Suomessa kahden kärki on sama kuin Uudellamaalla, mutta kokoomus saa yhden paikan SDP:tä enemmän. Viimeisistä paikoista käytävä kisa on hyvin mielenkiintoinen. Kristillisdemokraattien ja perussuomalaisten vaaliliitto on kiinni viimeisessä paikassa. Tämä nostaisi listan kokonaispaikkamäärän neljään ohi SDP:n. Paikkojen jakautumista on mahdoton ennustaa, mutta KD on osannut aina äänten keskittämisen taidon ja ennustamme heille yhtä paikkaa. Ensimmäisenä putoajana olisi RKP, joka menettäisi näin ainoan paikkansa.

–Satakunnassa SDP ja perussuomalaiset ovat selkeästi kaksi suurinta puoluetta. SDP vie viimeisen paikan ja näin yhden perussuomalaisa enemmän. Tästä viimeisestä paikasta ei kokoomuskaan ole kuin vajaan tuhannen äänen päässä. Satakunta on yksi vaalipiireistä, jossa kakkossija ratkaistaan.

–Hämeen vaalipiirissä perussuomalaisten viimeaikainen kannatusnousu realisoituu keskustan kustannuksella. SDP ja kokoomus ovat alueen suurimmat puolueet neljällä ja kolmella paikallaan, mutta perussuomalaiset nousevat ennusteessa niinikään kolmeen paikkaan. Häme on yksi neljästä vaalipiiristä, joissa keskusta on ensimmäisen tippujan paikalla. Pieni kannatuksen nousu ennustetusta 14% keikauttaisi nämä paikat keskustalle.

–Pirkanmaalla SDP on viidellä paikallaan suurin, mutta kisa viimeisestä paikasta keskustan kanssa on tiukkaakin tiukempi, sillä keskustan vertausluku on vain reilun sadan äänen päässä SDP:n viimeisestä paikasta. SDP:n kannatuksen odotettua jyrkempi lasku voi realisoitua juuri Pirkanmaalla.

–Kaakkois-Suomen vaalipiiri on hyvin tärkeä alue ratkottaessa vaalien kakkossijaa. Nyt perussuomalaiset ovat viimeisellä läpimenijällä kiinni neljässä paikassa ja kokoomus vertausluvussa seuraavana kahdella paikalla. Perussuomalaisten kannatuksen ennustamista hankaloittaa sinisiin loikanneen työministeri Jari Lindströmin äänisaalis. Paljonko hän vie henkilökohtaisia ääniä mukanaan ja paljonko niitä jää perussuomalaisiin? Vasemmistoliittokaan ei ole kovin kaukana äänikynnyksestä, joten myös he voivat viimeisen paikan napata.

–Savo-Karjalan vaalipiirissä taas vastaavasti kokoomus on viemässä viimeisen paikan. Matkaa kilpakumppaneihin on vähän enemmän, joten kaksi paikkaa heille on todennäköinen tulos. Kannatuksen laskusta huolimatta keskusta pitää vaalipiirin suurimman puolueen paikan niin äänissä kuin edustajapaikoissa mitattuna.

–Myös Vaasan vaalipiirissä keskusta säilyttää ykköspaikkansa, mutta viime vaaleissa yhden paikan menettänyt RKP nousee sen rinnalle neljään paikkaan. Tämä RKP:n neljäs paikka on tosin viimeinen läpimenijä, joten täyttä varmuutta siitä ei ole. Vaasan vaalipiirin äänikynnyksen yrittää ylittää sekä vihreät että vasemmistoliitto, mutta ennusteen valossa se on noin tuhannen äänen päässä.

–Keski-Suomessa viime vaaleissa viimeinen paikka ratkesi muutaman kymmenen äänen erolla keskustalle vasemmistoliiton kustannuksella. Nyt viimeisestä paikasta kilvoittelevat muut puolueet. SDP on saamassa viimeisen paikan nostaen paikkamääränsä kolmeen, mutta KD:n kokonaispotti ei kovin kauaksi tästä jää. Vihreiden toinen paikka samoin kuin keskustan kolmas paikka vaativat jo huomattavan suuria muutoksia kyseisten puolueiden kannatuksiin.

–Oulun vaalipiirissä keskusta on edelleen suurin puolue, vaikka paikkamäärä putoaa ennusten mukaan yhdeksästä kuuteen. Seitsemäs paikka on mahdollinen, jos Juha Sipilä saa pidettyä edes valtaosan viime vaalien äänikuninkaan tuloksesta. Nyt viimeinen paikka on menossa vihreille, jotka nostaisivat paikkamääränsä kahteen.

–Lappi on yksi vaalipiireistä, jossa toiseksi suurimman puolueen kisa on kovimmillaan. Keskusta on suurin puolue, mutta ennusteen mukaan perussuomalaiset nousisivat kakkoseksi ja kahteen paikkaan. Kokoomus ja KD ovat Lapin vaalipiirissä vaaliliitossa ja pelkästään omin äänin kokoomus ei äänikynnykseen yllä. Yhdessä KD:n kanssa äänimäärä on lähes sama kuin perussuomalaisten toisen paikan vertausluku.

–Valtakunnallisen kannatuksen pysyessä ennustetussa, Varsinais-Suomi, Satakunta, Kaakkois-Suomi ja Lappi ratkaisevat toiseksi suurimman puolueen paikan.

Jukka Mannisen ennuste:

Kokoomus 39 kansanedustajaa

SDP 43 paikkaa

Perussuomalaiset 32

Keskusta 32

Vasemmistoliitto 15

Vihreät 23

**RKP 8+1** (yksi paikka on Ahvenanmaan edustaja)

KD 7

Muut 0

Jukka Manninen on Ellun Kanojen tutkimusjohtaja ja kokoomuksen entinen suunnittelupäällikkö. Ellun Kanat

–Uudessa ennusteessa PS:n kannatuksen nousu on tuomassa puolueelle 5 lisäpaikkaa verrattuna aiempaan ennusteeseen. Kannatusmittauksissa SDP:n ja vihreiden kannatus on taas vastaavasti laskenut.

–Kun PS nousee viivan alta viimeisen läpimenijän paikalle, ovat menettäjiä SDP (-3), vihreät (-1) ja siniset (-1).

–Vihreät putoaisivat viivan alle Helsingissä, sininen tulevaisuus Uudellamaan vaalipiirissä ja SDP Pirkanmaan, Savo-Karjalan ja Vaasan vaalipiireissä. Muuten ennusteen paikka-arviot ovat entisellään.

–Varsinais-Suomen vaalipiirissä PS:n kannatuksen nousu voi tuoda puolueelle kaikki vaaliliiton kolme paikkaa. Toisaalta myös KD:n kannatus on nousussa. Ennusteessa KD ottaa siis yhden paikan vaaliliitosta.

Mikkel Näkkäläjärven ennuste:

Kokoomus 36 kansanedustajaa

SDP 45

Perussuomalaiset 33

Keskusta 31

Vasemmistoliitto 15

Vihreät 24

RKP 7+1

KD 6

Muut (Siniset ja Liike Nyt) 2

Mikkel Näkkäläjärvi on Demarinuorten puheenjohtaja ja rovaniemeläinen kaupunginvaltuutettu. Kira Hagström

–Korjaan ennustettani maltillisesti viimeisimpien Ylen kannatusmittausten perusteella. Alma Median gallupeissa (8.4.2019) Perussuomalaisten kannatusluvut olivat 13,4 %, Helsingin Sanomien (9.4.2019) 15,0 % ja tänään Ylellä 16.3 %. Mittaukset on tehty suurinpiirtein samoina päivinä, joten on melko selvää, että Perussuomalaisten todellinen kannatus on jotain tältä väliltä ja sen takia uskon, että Kokoomus tulee Perussuomalaisia suurempana puolueena maaliin, vaikka edellisestä ennusteesta olenkin Kokoomukselle pienen tappion laskenut.

–SDP:n kannatus on sen sijaan pysynyt melko lailla samana kaikissa viikolla julkaistuissa mittauksissa enkä siksi laskenut paikkaennustetta kuin yhdellä paikalla. Kokoomuksen päätymistä toiselle sijalle puoltaa vahvasti myös se, että Kokoomuksen äänestäjät ovat tunnetusti hyvin aktiivisia äänestämään, kun Perussuomalaisten äänestäjät ovat puolestaan yleensä olleet kaikista epävarmimpia (Taloustutkimuksen Turja 11.4.2019).

–Erittäin mielenkiintoista on nähdä, mikä vaikutus tulee olemaan vielä näillä viimeisillä puheenjohtajatenteillä sekä se, että onko puolueilla vielä keskustelua herättäviä avauksia tulossa. Joka tapauksessa näyttää siltä, että edellisiin eduskuntavaaleihin nähden vaalien selkeitä voittajia tulevat olemaan SDP, Vihreät ja Vasemmistoliitto ja selkeitä häviäjiä Keskusta ja Perussuomalaiset.

Heikki Sairasen ennuste:

Kokoomus 34 kansanedustajaa

SDP 44

Perussuomalaiset 34

Keskusta 30

Vasemmistoliitto 16

Vihreät 25

RKP 9+1

KD 5

Liike Nyt 1

–Hurjat viimeiset gallupit tarkoittavat, että jännitys säilyy näissä vaaleissa varmasti vaali-iltaan asti ja kaikilla äänillä on merkitystä. Ylen ja Helsingin Sanomien julkaisemat viimeiset gallupit osoittavat, että perussuomalaisten tukijat ovat palanneet katsomosta takaisin. Hallituksen liat jäivät kiinni sinisiin ja maahanmuuttajien ja ilmastopolitiikan pelko ajaa ihmiset äänestämään. Muiden puolueiden on pitänyt juosta kovempaa, että pysyisivät paikoillaan ja se ei näytä onnistuneen moneltakaan.

–Paikkamuutokset alkuviikkoon ovat kuitenkin maltillisia, koska ennusteissani ennakoin melko vahvaa perussuomalaisten nousua jo. Pieni optimismini keskustan suhteen on kuitenkin vielä karsiutunut ja heidän paikkansa putoavat Uudellamaalla, Hämeessä ja Vaasassa perussuomalaisten suuntaan. RKP:n tuloksissa on pientä piristymisen merkkiä ja tämä tarkoittanee, ettei Varsinais-Suomen paikka enää olekaan ihan niin vaarassa demarien suuntaan.

–Vaikka oikeisto ja erityisesti perussuomalaiset järjestävät valtaisasti draamaa tässä viimeisillä gallup-viikoilla, tosiasia on, että suurin siirtymä näissä vaaleissa tapahtuu kokoomuksesta ja erityisesti keskustasta vasemmistopuolueiden ja vihreiden suuntaan.

–Vihreiden osalta listojen houkuttelevuuden vaihtelu voi hyvin selittää pienen pudotuksen gallupeissa juuri ennen vaaleja. Pekka Haaviston johtama lista Helsingissä pärjännee hyvin samoin kuin Pirkanmaan ja Kaakkois-Suomen supervahvat listat, mutta joissakin muissa piireissä on ääniä saattanut siirtyä muualle.